RESOLUCIÓN do 13 de agosto de 2019, da Dirección Xeral de Emerxencias e Interior, pola que se resolve a adxudicación, en réxime de concorrencia competitiva, de equipamentos de emerxencias a concellos de menos de 50.000 habitantes, mancomunidades ou agrupación de concellos galegos, cofinanciados polo Fondo Europeo de Desenvolvemento Rexional, no marco do programa operativo Feder-Galicia 2014-2020.
Vicepresidencia e Consellería de Presidencia, Administracións Públicas e Xustiza — III. Outras disposicións — 28/08/2019

Mediante a Orde do 26 de febreiro de 2019 (DOG núm. 54, do 18 de marzo), a Vicepresidencia e Consellería de Presidencia, Administracións Públicas e Xustiza, convocou unha liña de subvencións para o ano 2019, que establecía as bases reguladoras para a adxudicación de equipamento de emerxencia, en réxime de concorrencia competitiva, aos concellos de menos de 50.000 habitantes, mancomunidades ou agrupación de concellos galegos, cofinanciado polo Fondo Europeo de Desenvolvemento Rexional.
Vista a proposta de resolución da comisión avaliadora, de data 21 de xuño de 2019 e en aplicación dos artigos 9, 10 e 11 da referida orde,
Primeiro. Adxudicar aos concellos, mancomunidades ou agrupación de concellos galegos que se relacionan no anexo da presente resolución, o equipamento de emerxencia que se indica no dito anexo, de acordo á puntuación total obtida polos solicitantes.
Este proxecto que se corresponde co programa operativo Feder-Galicia 2014-2020, eixe 5 «Promover a adaptación ao cambio climático e a prevención e xestión de riscos» e prioridade do investimento, 5.2. «Fomento do investimento para facer fronte a riscos específicos, garantindo unha resiliencia fronte a catástrofes desenvolvendo sistemas de xestión de catástrofes».
Segundo. Establecer unha lista de reserva conformada por todos os solicitantes admitidos co fin de redistribuír o equipamento non adxudicado, por renuncia dalgún beneficiario ou pola posible adquisición de máis equipamento. Esta redistribución será, se é o caso, elevada posteriormente ao órgano competente para resolver.
No reparto deste material terase en conta a puntuación total acadada por cada entidade e a non obtención de equipamento da mesma especie na primeira adxudicación, en todo caso, esta segunda asignación non afectará á distribución inicial do equipamento entre as entidades solicitantes.
Terceiro. De conformidade co disposto no artigo 12.e) da Orde do 26 de febreiro de 2019 pola que se establecen as bases reguladoras e a convocatoria de subvencións para o ano 2019 para a adxudicación de equipamentos de emerxencias, en réxime de concorrencia competitiva, a concellos de menos de 50.000 habitantes, mancomunidades ou agrupacións de concellos galegos, cofinanciado polo Fondo Europeo de Desenvolvemento Rexional, no marco do programa operativo Feder-Galicia 2014-2020, o/a alcalde/sa do concello, presidente/a da mancomunidade ou representante da agrupación de concellos, ao cal se lle conceda o equipamento solicitado, disporá dun prazo de dez días hábiles, contados a partir da recepción da comunicación individual da resolución favorable, para a súa aceptación ou renuncia.
Unha vez manifestada por parte da entidade beneficiaria a aceptación da subvención en especie concedida nesta resolución, asinarase a acta de cesión do equipamento concedido.
O prazo estimado para a sinatura da acta de cesión relativa ás liñas 1 e 2 (vehículos todo terreo tipo
pick-up
e remolques para a atención ás emerxencias), será de tres meses contados desde a data de recepción daquela.
Non obstante, este prazo podería verse incrementado en función dos prazos de entrega do equipamento previstos nos correspondentes contratos, derivados do procedemento para a contratación da subministración de equipamento para as emerxencias destinado aos concellos de menos de 50.000 habitantes que teñan agrupación de voluntarios de protección civil, expediente de contratación número 2019-SUEI 01-02-03/EM (número de referencia contable 2018-05-1908), procedemento ordinario, por importe de 1.025.709,50 euros (IVE incluído), publicado no DOUE do 29.12.2018.
En canto á sinatura da acta de cesión relativa á liña 3 (tendas de campaña para emerxencias), cómpre indicar que, como consecuencia da Resolución número 165/2019 do Tribunal Administrativo de Contratación Pública da Comunidade Autónoma de Galicia, pola que se anula o acordo de adxudicación do lote 3 do expediente de contratación 2019-SUEI 01-02-03/EM (número de referencia contable 2018-05-1908), procedemento aberto e tramitación ordinaria, resultou preciso iniciar un novo expediente de contratación (número 2019-SUEI 05/EM), polo que a resolución de concesión relativa á dita liña quedará condicionada á finalización do novo expediente de contratación e á efectiva adquisición do dito equipamento, quedando demorada, en consecuencia, a data prevista para a sinatura da correspondente acta de cesión.
Cuarto. Contra esta resolución, que esgota a vía administrativa, poderase interpoñer recurso de reposición ante este mesmo órgano, no prazo dun mes, ou recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación desta resolución.
Santiago de Compostela, 13 de agosto de 2019